
PATVIRTINTA
Šilutės rajono savivaldybės tarybos
2026 m.             d. sprendimu Nr.



ATLEIDIMO NUO ATLYGINIMO UŽ GALIMYBĘ STATYTI IR (AR) REKONSTRUOTI STATINIUS IR (AR) ĮRENGINIUS VALSTYBINĖJE ŽEMĖJE MOKĖJIMO TVARKOS APRAŠAS

I SKYRIUS
BENDROSIOS NUOSTATOS


1.	Atleidimo nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo tvarkos aprašas (toliau – Aprašas) nustato kriterijus, pagal kuriuos Šilutės rajono savivaldybės (toliau – Savivaldybė) taryba gali priimti sprendimą atleisti nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo, taip pat prašymų pateikimo, nagrinėjimo ir vertinimo tvarką.
2.	Aprašas taikomas juridiniams ir fiziniams asmenims (toliau – Projekto rengėjai), kurie valstybinėje žemėje siekia statyti ir (ar) rekonstruoti statinius ir (ar) įrenginius. 
3.	Aprašo tikslas – nustatyti aiškius ir objektyvius kriterijus, pagal kuriuos vertinama projekto sukuriama ekonominė ir (ar) socialinė nauda savivaldybei, taip pat procedūras, kaip sprendžiama dėl visiško ar dalinio atleidimo nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo. 
4.	Atleidimas nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo taikomas tik tais atvejais, kai projekto sukuriama ekonominė ir (ar) socialinė nauda savivaldybei yra didesnė už apskaičiuotą atlyginimo dydį, kaip nustatyta Lietuvos Respublikos žemės įstatyme.
5. Aprašo nuostatos taikomos tik tais atvejais, kai valstybinės žemės sklypai, kuriuose planuojama statyba ir (ar) rekonstrukcija, pagal teisės aktus negali būti privatizuojami. Atleidimas nuo atlyginimo už galimybę statyti ir (ar) rekonstruoti statinius ir (ar) įrenginius mokėjimo gali būti taikomas tik savivaldybės biudžetui tenkančiai šio atlyginimo daliai, vadovaujantis Lietuvos Respublikos žemės įstatymo 10 straipsnio 7 dalies 5 punktu.

II SKYRIUS
KRITERIJAI IR VERTINIMO TVARKA

6.	Ekonominė ir (ar) socialinė nauda vertinama balais (maksimaliai – 100 balų), atsižvelgiant į Žemės įstatymo 10 straipsnio 7 dalies 5 punkte nustatytus kriterijus:
6.1.	Planuojamų sukurti darbo vietų skaičius. Už kiekvieną planuojamą naują darbo vietą skiriami 2 balai. Maksimalus balų skaičius pagal šį kriterijų yra 30 balų;
6.2.	Numatomų investicijų Savivaldybėje dydis. Už kiekvieną planuojamą 1 mln. eurų investicijų skiriami 2 balai.  Maksimalus balų skaičius pagal šį kriterijų yra 30 balų;
6.3.	Viešųjų paslaugų teikimo apimtis. Jeigu projektu sukuriama nauja viešoji paslauga (pvz., švietimo, kultūros, socialinės ar sveikatos srityse), skiriama 20 balų; jeigu išplečiamos esamos paslaugos ar pagerinama jų kokybė – 10 balų;
6.4.	Numatomų pastatyti ir Savivaldybei nuosavybės teise į Savivaldybės būsto fondą perduotų socialinių būstų ar Savivaldybės būstų kiekis (vienetais) ir plotas (kvadratiniais metrais). Kiekvienas Savivaldybei perduodamas socialinis būstas vertinamas 2 balais. Maksimalus balų skaičius pagal šį kriterijų yra 20 balų. Jeigu perduodamų būstų bendras plotas viršija 500 kv. m, papildomai skiriami 5 balai.
7.	Atleidimo nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo dydžiai, atsižvelgiant į projekto ekonominę ir (ar) socialinę naudą, apskaičiuotą pagal Aprašo 6 punkte nurodytus kriterijus: 
7.1. Jeigu projektas surenka 70 ar daugiau balų, Savivaldybės taryba gali atleisti 100 proc. nuo atlyginimo už galimybę statyti.
7.2.	Jeigu projektas surenka nuo 50 iki 69 balų, Savivaldybės taryba gali taikyti atleidimą nuo atlyginimo už galimybę statyti 50 proc.
7.3.	Jeigu projektas surenka mažiau nei 50 balų, Savivaldybės taryba atleidimo nuo atlyginimo už galimybę statyti netaiko.

III SKYRIUS
PRAŠYMŲ PATEIKIMAS IR NAGRINĖJIMAS

8.	Projekto rengėjai, siekiantys atleidimo nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo, teikia prašymą Šilutės rajono savivaldybės administracijai (toliau – Savivaldybės administracija).
9.	Kartu su prašymu teikiami šie dokumentai:
9.1.	Valstybinės žemės nuomos sutarties kopija;
9.2.	Žemės sklypo planas;
9.3.	Projekto aprašymas (numatomos investicijos, darbo vietos, viešųjų paslaugų apimtis, būstų perdavimo planas, projekto įgyvendinimo terminas) su apskaičiuota ekonomine ir (ar) socialine nauda;
9.4.	Planuojamas investicijas įrodantys dokumentai (investicijų projektas, finansiniai dokumentai, sutartys, patvirtintos paskutiniojo ataskaitinio laikotarpio finansinės atskaitomybės dokumentų kopijos ir pan.);
9.5.	Savivaldybės administracija turi teisę prašyti pateikti papildomus dokumentus arba informaciją, susijusią su investicijų projektu, Projekto rengėjo finansine padėtimi ar kita.
10.	Nustačius, kad pateikti ne visi Aprašo 9 punkte nurodyti dokumentai, Savivaldybės administracija raštu kreipiasi į Projekto rengėją, kad Projekto rengėjas per 10 darbo dienų nuo rašto gavimo dienos pateiktų trūkstamus dokumentus. Projekto rengėjui per nurodytą terminą  nepateikus trūkstamų dokumentų, prašymas netenkinamas.
11.	Savivaldybės administracija per 20 darbo dienų nuo prašymo gavimo dienos patikrina, ar:
11.1.	Pateikti visi reikalingi dokumentai;
11.2.	Projekto rengėjas nėra skolingas Valstybinio socialinio draudimo fondo biudžetui, ar neturi mokestinės nepriemokos Lietuvos Respublikos valstybės biudžetui arba savivaldybių biudžetams ir fondams, į kuriuos mokamus mokesčius administruoja Valstybinė mokesčių inspekcija;
11.3.	Projekto rengėjas nėra bankrutuojantis, likviduojamas ar restruktūrizuojamas.
12.	Projekto rengėjo prašymas netenkinamas šiais atvejais:
12.1.	Jei nustatoma, kad Projekto rengėjo pateikti duomenys apie projektą, investicijų dydį, planuojamas darbo vietas ar kitus sprendimui dėl atleidimo reikšmingus faktus yra netikslūs arba neatitinka faktinių aplinkybių;
12.2.	Jeigu Projekto rengėjas prašymo pateikimo dieną turi mokestinių įsiskolinimų valstybės, savivaldybės biudžetui ar valstybinio socialinio draudimo fondui;
12.3.	Jeigu Projekto rengėjas yra bankrutuojantis, likviduojamas ar restruktūrizuojamas;
12.4.	Jeigu Projekto rengėjas per nurodytą terminą nepateikė trūkstamų dokumentų.
13.	Savivaldybės administracija, įvertinusi Aprašo 9 ir 11 punktuose nurodytus duomenis, parengia Savivaldybės tarybos sprendimo projektą dėl atleidimo nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo.
14.	Sprendimo projekte dėl atleidimo nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo nurodoma:
14.1.	Asmuo (Projekto rengėjas), kuriam taikomas atleidimas;
14.2.	Atleidimo pagrindas;
14.3.	Atleidimo dydis (proc.);
14.4.	Projekto įsipareigojimai (darbo vietų išlaikymas, investicijų įgyvendinimas bei terminas šiems įsipareigojimams įvykdyti ir pan.) ir terminai.
15.	Nustačius, kad Projekto rengėjas pateikė netikslius duomenis arba nevykdo prisiimtų įsipareigojimų, Savivaldybės tarybos sprendimu suteiktas atleidimo dydis gali būti sumažinamas, atsižvelgiant į Apraše nustatytus ekonominės ir (ar) socialinės naudos vertinimo kriterijus bei perskaičiuotus vertinimo balus.
IV SKYRIUS
PROJEKTO ĮGYVENDINIMO KONTROLĖ

16. 	Projekto rengėjas, pasibaigus Savivaldybės tarybos sprendime nurodytam įsipareigojimų įvykdymo terminui, ne vėliau kaip per 20 darbo dienų Savivaldybės administracijai privalo pateikti laisvos formos ataskaitą apie projekto įgyvendinimą ir pasiektus rodiklius pagrindžiančius dokumentus (dokumentus apie sukurtas darbo vietas, atliktas investicijas, statybos užbaigimą ir kt.). 
17. Savivaldybės administracija, gavusi Aprašo 16 punkte nurodytus dokumentus, per 20 darbo dienų atlieka projekto įgyvendinimo patikrinimą. Patikrinimo metu vertinama dokumentinė informacija, o prireikus – atliekama patikra projekto įgyvendinimo vietoje, surašant patikrinimo aktą. 
18.	Jeigu patikrinimo metu nustatoma, kad Projekto rengėjas pateikė netikslius duomenis, neįvykdė visų prisiimtų įsipareigojimų ar pasiekė mažesnius rodiklius, nei planuota, Savivaldybės administracija perskaičiuoja suteiktus vertinimo balus pagal faktinius duomenis: 
18.1.	Jeigu perskaičiuota balų suma atitinka žemesnį atleidimo dydį (pvz., vietoj 70 balų surenkama mažiau nei 70, bet daugiau nei 50), parengiamas ir teikiamas Savivaldybės tarybai sprendimo projektas dėl atleidimo dydžio pakeitimo (sumažinimo) pagal Aprašo 7 punktą; 
18.2.	Jeigu perskaičiuota balų suma yra mažesnė nei 50 balų arba nustatoma, kad projektas neįgyvendintas iš esmės (nevykdoma veikla), parengiamas ir teikiamas Savivaldybės tarybai sprendimo projektas dėl atleidimo nuo atlyginimo už galimybę statyti panaikinimo. 
19. Sprendimą dėl suteikto atleidimo nuo atlyginimo už galimybę statyti mokėjimo dydžio pakeitimo arba panaikinimo priima Savivaldybės taryba. Savivaldybės tarybai priėmus sprendimą sumažinti ar panaikinti atleidimo dydį, Projekto rengėjas privalo sumokėti apskaičiuotą mokėtiną atlyginimo dalį teisės aktų nustatyta tvarka.

V SKYRIUS
BAIGIAMOSIOS NUOSTATOS

20. Sprendimą dėl atleidimo nuo atlyginimo už galimybę statyti ir (ar) rekonstruoti statinius ir (ar) įrenginius valstybinėje žemėje mokėjimo priima Savivaldybės taryba, vadovaudamasi Aprašo nuostatomis.
21. Aprašas keičiamas, pildomas, pripažįstamas netekusiu galios Savivaldybės tarybos sprendimu.
____________________



